Aron og Jóhannes upp um deild eftir ótrúlega dramatík Aron Sigurðarson og félagar eru komnir upp um deild . Aron Sigurðarson og samherjar hans hjá Start tryggðu sér í kvöld sæti í efstu deild Noregs í fótbolta , þrátt fyrir 4 : 3 - tap á útivelli gegn Arnóri Smárasyni og félögum í Lillestrøm . Lillestrøm er hins vegar fallið úr deildinni og leikur í B-deild á næsta tímabili . Það verður í fyrsta skipti frá 1975 , eða í 45 ár , sem Lillestrømleikur ekki í efstu deild í Noregi . Start , sem leikur undir stjórn Jóhannesar Harðarsonar , vann fyrri leikinn á heimavelli , 2 : 1 , og vinnur því einvígið á útivallarmörkum . Það var hins vegar fátt sem benti til annars en að Lillestrøm væri að fara að halda sæti sínu í efstu deild , þar sem liðið komst í 4 : 0 í seinni hálfleik . Alexander Melgalvis kom Lillestrøm í 4 : 0 á 61. mínútu og þurfti Start að skora þrjú mörk til að eiga möguleika á að fara upp . Martin Ramsland tók þá til sinna ráða og skoraði þrjú mörk á ótrúlegum sex mínútna kafla skömmu fyrir leikslok og tryggði Start sæti í deild þeirra bestu . Aron Sigurðarson átti gott tímabil hjá Start , en hann skoraði bæði mörk liðsins í fyrri leik liðanna , og 17 mörk alls á leiktíðinni . Aron lék allan leikinn í kvöld , en Arnór Smárason kom inn á sem varamaður hjá Lillestrøm á 85. mínútu . Þrjú Íslendingalið fóru upp úr B-deildinni á tímabilinu . Aalesund , með þá Hólmbert Aron Friðjónsson , Aron Elís Þrándarson , Davíð Kristján Ólafsson og Daníel Leó Grétarsson innanborðs , vann öruggan sigur í deildinni og Viðar Örn Jónsson og Emil Pálsson hjá Sandefjord urðu í öðru sæti .